Her blir fotballeksperten refset av mor på direkten
Det var et kvarter ut i onsdagens storkamp i Champions League at Alexis Sanchez var i ferd med å runde Christian Abbiati. Milan-keeperen gjorde seg stor, og Sanchez gikk i bakken etter å ha kollidert med sisteskansen. - Soleklar straffe, den er så klar at jeg ikke får sagt det, sa Viasat-eskpert André Bergdølmo. Overhodet ikke, mente Rosenborg-speider Stig Torbjørnsen, som også var i Viasat-studioet. - Han (Sanchez) planter venstrefoten inn i armene på keeper, og faller meget teatralsk og tar et meget fint svalestup. Dommer står i perfekt vinkel og blåser ikke. Ikke straffespark, var Torbjørnsens dom. Den uttalelsen ble ikke populær på hjemmebane.Under andreomgangen mottok Afrika-eksperten en SMS fra sin mor: «Ta på deg brillene!! Så ser du straffa!», skrev Torbjørnsens mor under sendingen. - Det stemmer, sier Brith Torbjørnsen (68) til VG Nett. - Vanligvis bruker jeg bare å stramme ham opp når det er noe galt med skjorten eller slipset, men nå måtte jeg si ifra. Det var helt tydelig at han trengte brillene for å se at det var straffe. Rosenborg-speideren gjorde som sin mor ga beskjed om, men endret ikke syn av den grunn. - Jeg står for det jeg sa, og mener at Sanchez lar foten henge igjen. Mange mener noe annet, noe som mutteren er et godt eksempel på, men det er bare gøy når slike episoder kan engasjere så mye. Det var et voldsomt engasjement på Twitter i går kveld, sier Torbjørnsen til VG Nett.Selv berømmer Stig Torbjørnsen sin mor for hennes voldsomme fotballengasjement, og frykter ikke for at verken søndagsmiddagene eller arven skal stå i fare etter gårsdagens uoverensstemmelse. - Hun er faktisk veldig opptatt av fotball, får med seg alt av Rosenborg-kamper, og vet forbausende mye, skryter sønnen. - Dette er første gangen jeg er blitt nevnt av Stig, men det var i alle fall veldig morsomt, nå er jeg til og med blitt venn med Jan Åge Fjørtoft. I tillegg skal jeg ofte minne Stig på denne episoden, nå føler jeg at jeg har overtaket og at det står 1-0 til meg, humrer Brith Torbjørnsen godt.
Rosenborg-speider Stig Torbjørnsen (46) fikk klar beskjed fra mor om å ta på seg brillene etter sine uttalelser om Alexis Sanchez' svalestup.